<classify> Sherehe hiyo iliandaliwa na mwanadada raia wa Uganda, Zari Hassan ambaye ni mpenzi wa mwanamuziki mahiri wa muziki wa Bongo Fleva, Nassib Abdul maarufu Diamond Platnumz.Hafla hiyo iliyoanza saa moja usiku, ilihusisha zaidi vazi jeupe ambapo asilimia 95 ya waliohudhuria walikuwa wamevalia mavazi meupe huku ikipambwa na burudani safi kutoka kwa wasanii wa muziki wa Bongo Fleva.Nje ya ukumbi huo kabla ya kuingia kwenye ukumbi mkubwa, kulikuwa na jukwaa ambalo wasanii wa Bongo Fleva kama vile Makomandoo na wengineo waliimba na kucheza.Hiyo ilikuwa ni maalumu kwa ajili ya kuwaburudisha wageni kabla ya kuanza kwa sherehe kamili na ilipotimu saa mbili usiku, mlango mkubwa ulifunguliwa na wageni walianza kuingia ndani.Ndani kulikuwa na jukwaa moja kubwa na sehemu tatu tofauti zilitengwa ambapo kulikuwa na sehemu ya watu waliolipa Sh milioni tatu, waliolipa Sh milioni moja na waliolipa Sh 100,000 na sehemu ya Sh 50,000.Wachezeshaji mbalimbali wa muziki DJ walikuwa wakichezesha muziki kabla ya kuwasili kwa wapenzi hao, Zari na Diamond ambao kwa sasa ni moja kati ya wapenzi wanaozungumzwa zaidi Afrika Mashariki, wakijulikana zaidi kwa jina la Zarimond.Ilipofika saa nne usiku, waliingia ukumbini hapo huku wakiwa wamesongwa na mashabiki wao wakiimba nyimbo za Diamond huku wengi wakitaka kupiga nao picha katika Zulia Jekundu.Wakati huo kulikuwa na burudani kutoka kwa wasanii kama vile Weusi na Ruby, na wakati Ruby akiendelea kuimba, ndipo Zari na Diamond waliingia na watu wakawageukia na kuanza kuwashabikia huku wakizidi kuwasonga.Baada ya dakika 10, Diamond alialikwa jukwaani akiwa amevalia suti nyeupe na aliwashukuru watu waliohudhuria na kisha kumkaribisha Zari jukwaani.Alipotaja jina la Zari, watu walishangilia kwa sauti kubwa huku wakiliita jina lake na hata mwanadada huyo alipopanda, aliishia kwanza kulia kwa furaha na alisema haamini namna ambavyo Watanzania wamempokea.Ninafurahia kuwa Tanzania na mnajua kuwa ninawazalia mtoto wenu yaani mtoto Mtanzania kwa hiyo nini ni sawa na Mtanzania mwenzenu...nashukuru mlivyonipokea na ninawapenda sana nyie ni watu wema, alisema mwanamke huyo mwenye watoto watatu na anayetarajia kupata mtoto kwa Diamond.Alipoondoka ziliendelea burudani kadhaa jukwaani hapo na ilipofika zamu ya Diamond, aliimba nyimbo zake zote huku akishangiliwa na mashabiki hao hasa alipokuwa akilitaja jina la Zari kwenye nyimbo ambazo awali alitaja jina la Wema au wasichana wengine aliokuwa na uhusiano nao.Najua kwa sasa Zari ni mama mtarajiwa wa mtoto wangu na si mnajua tena ndo shemeji yenu na ndo wifi yenu sasa hapa ni sherehe yake ni kama tunamkaribisha fulani, alisema Diamond anayetingisha anga la muziki ndani na nje ya nchi.Burudani ilinoga zaidi alipoanza kuimba na Ney wa Mitego wimbo wao uitwao Muziki gani ambao unahusisha vijembe na hasa Ney wa Mitego alipomsema nyota huyo kuwa anawachezea wanawake na ndipo likatajwa jina la Zari.Waliendelea na vijembe huku muziki ukiwa umezimwa, na hiyo ilikuwa saa nane usiku huku ikionekana kama ndio sherehe na burudani ilikuwa safi na asilimia kubwa ya waliohudhuria walifurahishwa nayo.  <topic>: michezo 